PMIndiaData/PMIndiaSum huggingface dataset:
ଯୁଗ୍ମ ଡାକ ଟିକଟ ଜାରି କରିବା ନେଇ ଭାରତ କୋରିଆ ବୁଝାମଣା ସମ୍ବନ୍ଧରେ କ୍ୟାବିନେଟକୁ ସୂଚନା ପ୍ରଦାନ

ଭାରତ ଓ କୋରିଆ ସାଧାରଣତନ୍ତ୍ର ମଧ୍ୟରେ 2019 ଫେବୃଆରୀ ମାସରେ ସ୍ୱାକ୍ଷରିତ ହୋଇଥିବା ଏକ ବୁଝାମଣା ପତ୍ର ସମ୍ବନ୍ଧରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କମିଟିକୁ ସୂଚନା ପ୍ରଦାନ କରାଯାଇଛି । କୋରିଆର ରାଣୀ ହୁରହ୍ୱାଙ୍ଗ-ଓକଙ୍କ ଉପରେ ଯୁଗ୍ମ ଭାବେ ଏକ ଡାକ ଟିକଟ ଜାରି କରିବା ପାଇଁ ଭାରତ ସରକାରଙ୍କ ଡାକ ବିଭାଗ ଓ ଯୋଗାଯୋଗ ମନ୍ତ୍ରଣାଳୟ ଏବଂ କୋରିଆ ସାଧାରଣତନ୍ତ୍ରର ବିଜ୍ଞାନ ଓ ଆଇସିଟି (କୋରିଆ ଡାକବିଭାଗ) ମନ୍ତ୍ରଣାଳୟ ରାଜି ହୋଇଥିଲେ । ପାରସ୍ପରିକ ବୁଝାମଣା କ୍ରମେ 2019 ଶେଷ ବେଳକୁ ଏକ ନିର୍ଦ୍ଧିଷ୍ଟ ତାରିଖରେ ଏହି ଯୁଗ୍ମ ଡାକ ଟିକଟ ଜାରି କରାଯିବ ।
ଜାତୀୟ ସ୍ୱାର୍ଥ ପ୍ରସଙ୍ଗ ଉପରେ କମ୍ ବୟସର ଛାତ୍ରଙ୍କ ମତାମତରେ ପ୍ରଭାବିତ ହୋଇ ଡେରାଡୁନ୍ର ଛାତ୍ର ଅନୁରାଗ ରାମୋଲାଙ୍କୁ ପତ୍ର ଲେଖିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ସେମାନଙ୍କ ସହ ପର୍ଯ୍ୟାୟକ୍ରମେ ଆଲୋଚନା କରି ଦେଶର ଯୁବ ପୀଢି ବିଶେଷକରି ଛାତ୍ରମାନଙ୍କ ମନୋବଳ ବୃଦ୍ଧି କରିବାରେ ଲାଗିଛନ୍ତି । ସେ ‘ମନ୍‍ କି ବାତ୍‍', "ପରୀକ୍ଷା ପେ ଚର୍ଚ୍ଚା' ହେଉ କିମ୍ବା ବ୍ୟକ୍ତିଗତ ଆଲୋଚନା ହେଉ, ପ୍ରଧାନମନ୍ତ୍ରୀ ମୋଦୀ ବିଭିନ୍ନ ମାଧ୍ୟମ ଜରିଆରେ ସେମାନଙ୍କ ଚିନ୍ତାଧାରା ଏବଂ କୌତୁହଳକୁ ହୃଦୟଙ୍ଗମ କରି ଯୁବକମାନଙ୍କୁ ଉତ୍ସାହିତ କରିଆସୁଛନ୍ତି । ଏହାର ଏକ ଅଂଶ ଭାବରେ ପ୍ରଧାନମନ୍ତ୍ରୀ ତାଙ୍କ ଚିଠିର ଉତ୍ତର ଦେଇ ଡେରାଡୁନର ଏକାଦଶ ଶ୍ରେଣୀର ଛାତ୍ର ଅନୁରାଗ ରାମୋଲାଙ୍କ କଳା ଏବଂ ଚିନ୍ତାଧାରାକୁ ପ୍ରଶଂସା କରିଛନ୍ତି । ଅନୁରାଗଙ୍କ ଚିନ୍ତାଧାରାରେ ପ୍ରଭାବିତ ହୋଇ ପ୍ରଧାନମନ୍ତ୍ରୀ ତାଙ୍କ ଚିଠିରେ ଲେଖିଛନ୍ତି, ତୁମର ଆଦର୍ଶ ପରିପକ୍ୱତା ତୁମର ଚିଠିରେ ପ୍ରତିଫଳିତ ହୋଇଛି ଏବଂ ‘ଭାରତର ସ୍ୱାଧୀନତାର ଅମୃତ ମହୋତ୍ସବ' ଚିତ୍ର ପାଇଁ ମନୋନୀତ ଥିମ୍‍କୁ ନେଇ ମୁଁ ଖୁସି ଯେ ତୁମେ ଯୁବାବସ୍ଥାରୁ ଜାତୀୟ ସ୍ୱାର୍ଥ ସହ ଜଡିତ ପ୍ରସଙ୍ଗଗୁଡିକୁ ବୁଝି ପାରିଛ ଏବଂ ଜଣେ ଦାୟିତ୍ୱବାନ ନାଗରିକ ଭାବରେ ଦେଶର ବିକାଶରେ ତୁମର ଭୂମିକା ବିଷୟରେ ଅବଗତ ଅଛ । ଆତ୍ମର୍ନିଭରଶୀଳ ଭାରତ ଗଠନରେ ସମସ୍ତ ଦେଶବାସୀଙ୍କ ଅବଦାନକୁ ପ୍ରଶଂସା କରିବାବେଳେ ପ୍ରଧାନମନ୍ତ୍ରୀ ଆହୁରି ଲେଖିଛନ୍ତି: ଦେଶ ସ୍ୱାଧୀନତାର ଏହି ଅମୃତ କାଳରେ ସାମୂହିକ ଶକ୍ତିର ଶକ୍ତି ଏବଂ ‘ସବକା ପ୍ରୟାଶ’ର ମନ୍ତ୍ର ସହିତ ଆଗକୁ ବଢୁଛି । ଆଗାମୀ ବର୍ଷରେ ଏକ ଶକ୍ତିଶାଳୀ ତଥା ସମୃଦ୍ଧ ଭାରତ ଗଠନରେ ଆମର ଯୁବ ପୀଢିର ଅବଦାନ ଗୁରୁତ୍ୱପୂର୍ଣ୍ଣ ହେବ । ଅନୁରାଗଙ୍କ ଏକ ସଫଳ ଭବିଷ୍ୟତ ପାଇଁ କାମନା କରିବା ସହିତ ପ୍ରଧାନମନ୍ତ୍ରୀ ମୋଦୀ ଆତ୍ମବିଶ୍ୱାସ ପ୍ରକଟ କରିଛନ୍ତି ଯେ ସେ ସୃଜନଶୀଳତାର ସହିତ ଜୀବନରେ ଆଗକୁ ବଢିବେ । ଅନୁରାଗଙ୍କୁ ପ୍ରେରଣା ଦେବା ପାଇଁ ଏହି ପେଣ୍ଟିଂ ନରେନ୍ଦ୍ର ମୋଦୀ ଆପ୍ ଏବଂ narendramodi.in ୱେବସାଇଟରେ ମଧ୍ୟ ଅପଲୋଡ୍ ହୋଇଛି । ମନେରଖିବା ଉଚିତ ଯେ ଅନୁରାଗ ପୂର୍ବରୁ ପ୍ରଧାନମନ୍ତ୍ରୀଙ୍କୁ ଏକ ଚିଠି ଲେଖିଥିଲେ ଏବଂ ତାଙ୍କୁ ଜାତୀୟ ସ୍ୱାର୍ଥ ସହ ଜଡିତ ବିଷୟ ଉପରେ ତାଙ୍କ ମତାମତ ଦେଇଥିଲେ । ଅନୁରାଗ ତାଙ୍କ ଚିଠିରେ ଲେଖିଥିଲେ ଯେ ପ୍ରତିକୂଳ ପରିସ୍ଥିତିରେ ମଧ୍ୟ ଧୈର୍ଯ୍ୟ ନହରାଇବାକୁ, କଠିନ ପରିଶ୍ରମ ଏବଂ ଅନ୍ତରିକତା ସହିତ ନିଜ ଲକ୍ଷ୍ୟକୁ ନେଇ ଆଗକୁ ବଢିବାକୁ ଏବଂ ସମସ୍ତଙ୍କୁ ସାଙ୍ଗରେ ନେବାକୁ ସେ ପ୍ରଧାନମନ୍ତ୍ରୀଙ୍କଠାରୁ ପ୍ରେରଣା ପାଇଛନ୍ତି । ଟିପ୍ପଣୀ: ଅନୁରାଗ ରାମୋଲାଙ୍କୁ କଳା ଏବଂ ସଂସ୍କୃତି ପାଇଁ ୨୦୨୧ ପ୍ରଧାନମନ୍ତ୍ରୀଙ୍କ ଜାତୀୟ ଶିଶୁ ପୁରସ୍କାର ପ୍ରଦାନ କରାଯାଇଛି ।
ଗ୍ରାମାଞ୍ଚଳ ବିଦ୍ୟୁତକରଣ, ସୌଭାଗ୍ୟ ଯୋଜନାର ହିତାଧିକାରୀମାନଙ୍କ ସହ ଭିଡିଓ ବ୍ରିଜ ଜରିଆରେ ପ୍ରଧାନମନ୍ତ୍ରୀଙ୍କ ମତ ବିନିମୟ

2014 ମସିହା ପରେ ଦେଶବ୍ୟାପୀ ବିଦ୍ୟୁତକରଣ ହୋଇଥିବା ଗ୍ରାମଗୁଡ଼ିକର ଲୋକଙ୍କ ସହ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି ମତ ବିନିମୟ କରିଛନ୍ତି । ପ୍ରଧାନମନ୍ତ୍ରୀ ଜାତୀୟ ଭିଡିଓ ବ୍ରିଜ୍ କାର୍ଯ୍ୟକ୍ରମ ଜରିଆରେ ‘ପ୍ରଧାନମନ୍ତ୍ରୀ ସହଜ ବିଜଲି ହର ଘର ଯୋଜନା’ – ‘ସୌଭାଗ୍ୟ’ ଯୋଜନାର ହିତାଧିକାରୀମାନଙ୍କ ସହ କଥା ହୋଇଥିଲେ । ବିଭିନ୍ନ ସରକାରୀ ଯୋଜନାର ହିତାଧିକାରୀମାନଙ୍କ ସହ ପ୍ରଧାନମନ୍ତ୍ରୀ ଆଲୋଚନା କରିବା ଶୃଙ୍ଖଳାର ଏହା ଥିଲା ଦଶମ ପର୍ଯ୍ୟାୟ । ନିକଟରେ ବିଦ୍ୟୁତକରଣ ହୋଇଥିବା 18 ହଜାର ଗ୍ରାମର ଲୋକଙ୍କ ସହ ବାର୍ତାଳାପରେ ସନ୍ତୋଷ ପ୍ରକାଶ କରି ପ୍ରଧାନମନ୍ତ୍ରୀ କହିଥିଲେ ଯେ, ‘ଅନ୍ଧାର ଦେଖି ନଥିବା ଲୋକମାନେ ଆଲୋକସଜ୍ଜାର ଅର୍ଥ ବୁଝି ପାରିବେନି । ଅନ୍ଧାର ମଧ୍ୟରେ ଯେଉଁମାନେ ଜୀବନ କାଟି ନଥିବେ ସେମାନେ ଆଲୋକର ମୂଲ୍ୟ ବୁଝିବାକୁ ଅସମର୍ଥ’ । ଭାବ ବିନିମୟ ସମୟରେ ପ୍ରଧାନମନ୍ତ୍ରୀ କହିଥିଲେ ଯେ, ଏନଡିଏ ସରକାର କ୍ଷମତାକୁ ଆସିବା ପରଠାରୁ ହଜାର ହଜାର ଗ୍ରାମରେ ବିଦ୍ୟୁତକରଣ ହୋଇପାରିଛି । ପୂର୍ବ ସରକାର ଭଳି ମିଥ୍ୟା ପ୍ରତିଶ୍ରୁତି ଦେବା ବଦଳରେ ବର୍ତମାନର ସରକାର ଗ୍ରାମଗୁଡ଼ିକରେ ବିଦ୍ୟୁତକରଣ କରୁଛି । କେବଳ ବିଦ୍ୟୁତକରଣ ନୁହେଁ, ବରଂ ଦେଶବ୍ୟାପୀ ବିଦ୍ୟୁତ ବଂଟନ ବ୍ୟବସ୍ଥା ପ୍ରତି ମଧ୍ୟ ସରକାର ଗୁରୁତ୍ୱ ଦେଉଥିବା ପ୍ରଧାନମନ୍ତ୍ରୀ କହିଥିଲେ । ସ୍ୱାଧୀନତାର 70 ବର୍ଷ ପରେ ମଧ୍ୟ ବିଦ୍ୟୁତକରଣ ହୋଇ ନଥିବା ଏହି 18 ହଜାର ଗ୍ରାମ ଗତ 4 ବର୍ଷ ମଧ୍ୟରେ ଆଲୋକ ଦେଖିଛି । ଏପ୍ରିଲ 28, 2018ରେ ଉତ୍ତର-ପୂର୍ବ ରାଜ୍ୟ ମଣିପୁରରେ ଲେଇସିଙ୍ଗ ଗ୍ରାମ ଶେଷ ଗ୍ରାମ ଭାବେ ବିଦ୍ୟୁତକରଣ ହୋଇଛି । ନରେନ୍ଦ୍ର ମୋଦୀ କହିଥିଲେ ଯେ, ଏହି 18 ହଜାର ଗ୍ରାମରେ ବିଦ୍ୟୁତକରଣ କରିବା କଷ୍ଟକର ଥିଲା, କାରଣ ଅନେକ ଦୁର୍ଗମ, ପାହାଡ଼ିଆ ଏବଂ ଖରାପ ଯୋଗାଯୋଗ ଅଂଚଳରେ ଥିଲା । ସେ କହିଥିଲେ ଯେ, ସମସ୍ତ ସମସ୍ୟା ସତ୍ୱେ ଗ୍ରାମଗୁଡ଼ିକୁ ବିଦ୍ୟୁତକରଣ କରିବା ଦିଗରେ ଏକ ଉତ୍ସର୍ଗୀକୃତ ଟିମ୍ କାର୍ଯ୍ୟ କରିଥିଲେ ଏବଂ ସଫଳତା ହାସଲ ହୋଇଥିଲା । ପ୍ରଧାନମନ୍ତ୍ରୀ କହିଥିଲେ ଯେ, ପୂର୍ବ ଭାରତର ସ୍ଥିତି ବଦଳାଇବାରେ ସରକାର ସଫଳ ହୋଇଛନ୍ତି । ବିଦ୍ୟୁତକରଣ ହୋଇଥିବା 18 ହଜାର ଗ୍ରାମରୁ 14,582 ପୂର୍ବ ଭାରତର ଏବଂ 5790 ଉତ୍ତର-ପୂର୍ବର । ସେ କହିଥିଲେ ଯେ, ପୂର୍ବ ଭାରତର ବିକାଶକୁ ସରକାର ସର୍ବାଧିକ ଗୁରୁତ୍ୱ ଦେଉଛନ୍ତି ଏବଂ ଏବେ ସମ୍ପୂର୍ଣ୍ଣ ବିଦ୍ୟୁତକରଣ ଦ୍ୱାରା ପୂର୍ବ ଭାରତ ଦେଶର ବିକାଶ ଯାତ୍ରାରେ ଏବେ ବୃହତର ଭୂମିକା ଗ୍ରହଣ କରିପାରିବ । ପ୍ରଧାନମନ୍ତ୍ରୀ କହିଥିଲେ ଯେ, ଦେଶର ପ୍ରତ୍ୟେକ ଘରକୁ ବିଜୁଳି ଯୋଗାଇବା ଲକ୍ଷ୍ୟରେ ଆରମ୍ଭ ହୋଇଥିଲା ‘ପ୍ରଧାନମନ୍ତ୍ରୀ ସହଜ ବିଜଲି ହର ଘର ଯୋଜନା’ । ଏହି ଯୋଜନାରେ ଏ ପର୍ଯ୍ୟନ୍ତ 86 ଲକ୍ଷରୁ ଅଧିକ ପରିବାରଙ୍କୁ ବିଜୁଳି ଆଲୋକ ଯୋଗାଇ ଦିଆଯାଇପାରିଛି । ଯୋଜନାର ସଫଳତା ବଢ଼ି ଚାଲିଛି ଏବଂ ପ୍ରାୟ 4 କୋଟି ପରିବାରକୁ ବିଜୁଳି ସଂଯୋଗ ପାଇଁ ଲକ୍ଷ୍ୟ ରଖାଯାଇଛି । ପ୍ରଧାନମନ୍ତ୍ରୀଙ୍କ ସହ ଭାବ ବିନିମୟ ବେଳେ ହିତାଧିକାରୀମାନେ କହିଥିଲେ, ବିଜୁଳି ଆଲୋକ ସେମାନଙ୍କ ଜୀବନରେ ସବୁ ଦିନ ପାଇଁ ପରିବର୍ତ୍ତନ ଆଣିପାରିଛି । ସୂର୍ଯ୍ୟାସ୍ତ ପୂର୍ବରୁ ତରବରରେ କାମ ସାରି ସନ୍ଧ୍ୟାରେ କିରାସିନି ଆଲୋକରେ ପିଲାମାନଙ୍କୁ ପଢ଼ିବାକୁ ବାଧ୍ୟ କରିବା, ବିଦ୍ୟୁତକରଣ ପରେ ତାହା ଆଉ ଆବଶ୍ୟକ ପଡ଼ୁନାହିଁ । ଅନେକ ହିତାଧିକାରୀ କହିଥିଲେ ଯେ ସେମାନଙ୍କ ଜୀବନରେ ସାମଗ୍ରିକ ବିକାଶ ଆସିପାରିଛି । ସେମାନଙ୍କ ଘରେ ବିଜୁଳି ଆଲୋକ ପହଂଚାଇଥିବାରୁ ହିତାଧିକାରୀମାନେ ପ୍ରଧାନମନ୍ତ୍ରୀଙ୍କୁ ଧନ୍ୟବାଦ ମଧ୍ୟ ଦେଇଥିଲେ ।
ପ୍ରଧାନମନ୍ତ୍ରୀ ଯବାନଙ୍କ ସହ ଉତ୍ତରାଖଣ୍ଡର ହର୍ଶିଲରେ ପାଳିଲେ ଦୀପାବଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଉତ୍ତରାଖଣ୍ଡର ହର୍ଶଲିଠାରେ ଯବାନମାନଙ୍କ ସହ ଦୀପାବଳି ପାଳିଛନ୍ତି ଏହି ଅବସରରେ ସେ ଯବାନମାନଙ୍କୁ ଶୁଭକାମନା ଜଣାଇ କହିଲେ, ସୁଦୂର ବରଫାବୃତ ଶିଖରରେ ଆପଣମାନେ ଦେଶକୁ ସୁରକ୍ଷା ଦେଉଛନ୍ତି, ଏହା ହିଁ ଆପଣଙ୍କ କର୍ତ୍ତବ୍ୟ ଯାହାକି 125 କୋଟି ଭାରତୀୟଙ୍କ ଭବିଷ୍ୟତ ଓ ସ୍ୱପ୍ନକୁ ପୂରଣ କରିବାରେ ସକ୍ଷମ ହୋଇଛି । ସେ କହିଲେ, ଦୀପାବଳି ଆଲୋକର ପର୍ବ, ଏହା ଦୟା ଓ ସକରାତ୍ମକ ଭାବନାର ପ୍ରଚାର କରିବା ସହ ଭୟକୁ ଦୂରେଇଥାଏ । ଆପଣ ଯବାନମାନେ ପ୍ରତିବଦ୍ଧତା ଓ ଅନୁଶାସନର ମାଧ୍ୟମରେ ସାଧାରଣ ଲୋକଙ୍କ ମନରେ ସୁରକ୍ଷା ଓ ନିର୍ଭୟର ଭାବନାକୁ ଉଦ୍ରେକ କରୁଛନ୍ତି । ପ୍ରଧାନମନ୍ତ୍ରୀ ଅତୀତକୁ ସ୍ମରଣ କରି କହିଲେ, ସେ ଯେତେବେଳେ ଗୁଜରାଟର ମୁଖ୍ୟମନ୍ତ୍ରୀ ଥିଲେ ସେବେଠାରୁ ଯବାନମାନଙ୍କ ସହ ଦୀପାବଳି ପାଳୁଛନ୍ତି । ସେ କିଛି ବର୍ଷ ପୂର୍ବେ କୈଳାସ ମାନସରୋବର ଯାତ୍ରା ସମୟର ଆଇଟିବିପି ଯବାନମାନଙ୍କ ସହ ହୋଇଥିବା ଭାବର ଆଦାନପ୍ରଦାନକୁ ମନେ ପକାଇଥିଲେ । ପ୍ରତିରକ୍ଷା କ୍ଷେତ୍ରରେ ଭାରତ ଦ୍ରୁତ ଗତିରେ ଆଗକୁ ବଢ଼ି ଚାଲିଥିବା ପ୍ରଧାନମନ୍ତ୍ରୀ କହିଥିଲେ । ସେ ପୂର୍ବତନ ସୈନିକମାନଙ୍କ କଲ୍ୟାଣ ପାଇଁ ନିଆଯାଇଥିବା ବିଭିନ୍ନ ପଦକ୍ଷେପ, ଯଥା ଓଆରଓପି (ୱାନ ରେଙ୍କ୍, ୱାନ ପେନସନ) ସମେତ ଅନେକ ପଦକ୍ଷେପ ପ୍ରସଙ୍ଗରେ ମତ ରଖିଥିଲେ । ଜାତିସଂଘର ଶାନ୍ତି ରକ୍ଷା ସଞ୍ଚାଳନ ଦ୍ୱାରା ଭାରତୀୟ ଯବାନମାନଙ୍କୁ ଅନେକ ପ୍ରଶଂସା ମିଳିଥିବା ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଯବାନମାନଙ୍କୁ ମିଷ୍ଟାନ୍ନ ପ୍ରଦାନ କରିଥିଲେ । ଦୀପାବଳି ଅବସରରେ ତାଙ୍କୁ ଶୁଭେଚ୍ଚା ଜଣାଇବାକୁ ପାଖଆଖ ଗ୍ରାମରୁ ଆସିଥିବା ଲୋକମାନଙ୍କ ସହ ମଧ୍ୟ ସେ ଆଲୋଚନା କରିଥିଲେ ।
ଭାରତ-ତାଇୱାନ ମଧ୍ୟରେ ବିମାନ ସେବା ରାଜିନାମାକୁ କେନ୍ଦ୍ର କ୍ୟାବିନେଟର ଅନୁମୋଦନ

ଭାରତ-ତାଇପେ ସଂଘ ଏବଂ ତାଇପେ ଅର୍ଥନୈତିକ ଓ ସାଂସ୍କୃତିକ କେନ୍ଦ୍ର ମଧ୍ୟରେ ବିମାନ ସେବା ରାଜିନାମା ହସ୍ତାକ୍ଷରକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ପ୍ରସ୍ତାବ ଉପରେ ଆଲୋଚନା ପରେ ମଞ୍ଜୁରି ପ୍ରଦାନ କରାଯାଇଛି । ବର୍ତ୍ତମାନ ଭାରତ ଓ ତାଇୱାନ ମଧ୍ୟରେ କୌଣସି ପ୍ରକାର ବିଧିବଦ୍ଧ ବୀମାନ ସେବା ରାଜିନାମା ନାହିଁ । ଦୁଇ ଦେଶ ମଧ୍ୟରେ କେବଳ ଏକ ବୁଝାମଣାର ଆଦାନ ପ୍ରଦାନ ଦ୍ୱାରା ବିମାନ ଚଳାଚଳ ସେବା ଜାରି ରହିଛି । ଏୟାର ଇଣ୍ଡିଆ ଚାର୍ଟର୍ସ ଲିମିଟେଡ୍ ଏବଂ ତାଇପେ ଏୟାର ଲାଇନ୍ସ ସଂଘ ମଧ୍ୟରେ ଏହି ବୁଝାମଣା ପତ୍ର ହୋଇଥିଲା । ଏବେ ବିମାନ ଚଳାଚଳ ସେବା ପାଇଁ ବିଧିବଦ୍ଧ ରାଜିନାମା ହେବା ପରେ ଭାରତ-ତାଇୱାନ ମଧ୍ୟରେ ଏହି କ୍ଷେତ୍ରରେ ଏକ ଯୁଗାନ୍ତକାରୀ ସମ୍ପର୍କ ପ୍ରତିଷ୍ଠା ହେବ । ତା’ଛଡା ବ୍ୟବସାୟ, ବାଣିଜ୍ୟ, ପର୍ଯ୍ୟଟନ ଓ ସାଂସ୍କୃତିକ ବିନିମୟ କ୍ଷେତ୍ରରେ ଦୁଇ ଦେଶ ମଧ୍ୟରେ ସମ୍ବଦ୍ଧ ଆହୁରି ମଜବୁତ ହେବ ।
ଜାତୀୟ ହସ୍ତତନ୍ତ ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ଜାତୀୟ ହସ୍ତତନ୍ତ ଦିବସ ଅବସରରେ ପ୍ରଧାନମନ୍ତ୍ରୀଙ୍କର ବାର୍ତ୍ତା ନିମ୍ନରେ ପ୍ରଦତ୍ତ କରାଗଲା…….. “ଜାତୀୟ ହସ୍ତତନ୍ତ ଦିବସରେ ଆସନ୍ତୁ ଆମେ ସମସ୍ତେ ପ୍ରତିଜ୍ଞା କରିବା, ହସ୍ତତନ୍ତ କ୍ଷେତ୍ରକୁ ପ୍ରେରଣା ଦେବା ଏବଂ ଆମ ଦୈନନ୍ଦିନ ଜୀବନରେ ହସ୍ତତନ୍ତର ବ୍ୟବହାରକୁ ବୃଦ୍ଧି କରିବା । ଆମ ହସ୍ତତନ୍ତ କ୍ଷେତ୍ର ବିବିଧତାରେ ଭରି ରହିଛି, ଏହା ମଧ୍ୟ ପରିବେଶଧର୍ମୀ ଏବଂ ଅଗଣିତ ବୁଣାକାରଙ୍କୁ ରୋଜଗାରର ପନ୍ଥା ଯୋଗାଇଛି । ଆମ ସହଯୋଗ ସେମାନକୁ ନିଶ୍ଚିତ ରୂପେ ପ୍ରୋତ୍ସାହିତ କରିବ । ଏହି କ୍ଷେତ୍ରରେ ଅନେକ ମହିଳା ନୟୋଜିତ ଅଛନ୍ତି । ହସ୍ତତନ୍ତ କ୍ଷେତ୍ରର ବିକାଶ ଦ୍ଵାରା ମହିଳା ସଶକ୍ତିକରଣକୁ ବଳ ମିଳିପାରିବ”।
ପ୍ରଧାନମନ୍ତ୍ରୀ ସେପ୍ଟେମ୍ବର 22ରେ ଗସ୍ତ କରିବେ ଓଡ଼ିଶା, ଛତିଶଗଡ଼

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର, 22, 2018ରେ ଓଡ଼ିଶା ଏବଂ ଛତିଶଗଡ଼ ଗସ୍ତ କରିବେ । ଓଡ଼ିଶାର ତାଳଚେରଠାରେ ସେ ତାଳଚେର ସାର କାରଖାନାର ପୁନରୁଦ୍ଧାର କାର୍ଯ୍ୟକ୍ରମକୁ ଫଳକ ଉନ୍ମୋଚନ ପୂର୍ବକ ଶୁଭାରମ୍ଭ କରିବେ । କୋଇଲା ବାଷ୍ପୀକରଣ ଆଧାରିତ ସାର ଉତ୍ପାଦନ ୟୁନିଟ ଭାବେ ଏହା ହେବ ଦେଶର ପ୍ରଥମ କାରଖାନା । ସାର ବ୍ୟତୀତ ଏହି ପ୍ଲାଂଟରୁ ପ୍ରାକୃତିକ ଗ୍ୟାସ ଉତ୍ପାଦନ ହେବ, ଯଦ୍ଦ୍ୱାରା ଏହା ଦେଶର ଇନ୍ଧନ ଆବଶ୍ୟକତା ଦିଗରେ ମଧ୍ୟ ଯୋଗଦାନ କରିବ । ପ୍ରଧାନମନ୍ତ୍ରୀ ଏହାପରେ ଝାରସୁଗୁଡ଼ା ଗସ୍ତ କରିବେ, ସେଠାରେ ସେ ଝାରସୁଗୁଡ଼ା ବିମାନବନ୍ଦର ଉଦଘାଟନ କରିବେ । ଏହି ବିମାନ ବନ୍ଦର ପଶ୍ଚିମ ଓଡ଼ିଶାକୁ ଭାରତର ବିମାନ ଚଳାଚଳ ମାନଚିତ୍ରରେ ସ୍ଥାନିତ କରିବ ଏବଂ ଉଡ଼ାନ୍ ଯୋଜନା ଅଧୀନରେ ଆଂଚଳିକ ବିମାନ ଯୋଗାଯୋଗ ସେବା ପ୍ରଦାନ କରିବ । ଏହି ଅବସରରେ ଗର୍ଜନବାହାଲ କୋଇଲା ଖଣି ଏବଂ ଝାରସୁଗୁଡ଼ା-ବରପାଲି-ସରଡେଗା ରେଳ ଲିଙ୍କକୁ ମଧ୍ୟ ପ୍ରଧାନମନ୍ତ୍ରୀ ରାଷ୍ଟ୍ର ଉଦ୍ଦେଶ୍ୟରେ ଉତ୍ସର୍ଗ କରିବେ । ସୁନ୍ଦରଗଡର ଦୁଲଙ୍ଗା କୋଇଲା ଖଣିରୁ ଆନୁଷ୍ଠାନିକ ଭାବେ କୋଇଲା ଉତ୍ପାଦନ ଏବଂ ପରିବହନ କାର୍ଯ୍ୟକୁ ପ୍ରଧାନମନ୍ତ୍ରୀ ଦେଶ ଉଦ୍ଦେଶ୍ୟରେ ସମର୍ପିତ କରିବେ । ଏହାପରେ ପ୍ରଧାନମନ୍ତ୍ରୀ ଛତିଶଗଡ଼ର ଜାଞ୍ଜଗିର ଚାମ୍ପାରେ ପହଁଚିବେ । ସେଠାରେ ସେ ପାରମ୍ପରିକ ହସ୍ତତନ୍ତ ଏବଂ କୃଷି ପ୍ରଦର୍ଶନୀ ପରିଦର୍ଶନ କରିବେ । ସେ ଜାତୀୟ ରାଜପଥ ପ୍ରକଳ୍ପ ଏବଂ ପେଣ୍ଡ୍ରା-ଅନୁପ୍ପୁର ତୃତୀୟ ରେଳଲାଇନ ପାଇଁ ଭିତ୍ତିପ୍ରସ୍ତର ସ୍ଥାପନ କରିବେ । ସେଠାରେ ପ୍ରଧାନମନ୍ତ୍ରୀ ଏକ ଜନସଭାକୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି ।
ପବିତ୍ର ରଥଯାତ୍ରା ଅବସରରେ ଜନସାଧାରଣଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରଥଯାତ୍ରା ଅବସରରେ ଜନସାଧାରଣଙ୍କୁ ହାର୍ଦ୍ଦିକ ଶୁଭେଚ୍ଛା ଜ୍ଞାପନ କରିଛନ୍ତି । ‘‘ରଥଯାତ୍ରା ଅବସରରେ ଆପଣ ସମସ୍ତଙ୍କୁ ମୋର ଭବ୍ୟ ଓ ଆନ୍ତରିକ ଶୁଭେଚ୍ଛା । ମହାପ୍ରଭୁ ଶ୍ରୀ ଜଗନ୍ନାଥ ସମସ୍ତଙ୍କୁ ଆଶୀର୍ବାଦ ଓ କରୁଣାର ବାରି ସିଂଚନ କରନ୍ତୁ । ପ୍ରଭୁ ଜଗନ୍ନାଥଙ୍କ ଆଶୀର୍ବାଦରେ ଗାଁ, ଗାଁ ର ବିକାଶ ହେଉ, ଗରିବ ଓ କୃଷକର କଲ୍ୟାଣ ହେଉ ଏବଂ ଭାରତ ବିକାଶର ଶୀର୍ଷ ସୋପାନକୁ ସ୍ପର୍ଶ କରୁ,’’ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜାପାନର ପୂର୍ବତନ ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ୟୋସିହିଦେ ସୁଗା ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିଛନ୍ତି

ଜାପାନର ପୂର୍ବତନ ପ୍ରଧାନମନ୍ତ୍ରୀ ମାନ୍ୟବର ଶ୍ରୀ ୟୋସିହିଦେ ସୁଗା ୨୪ ମଇ ୨୦୨୨ ରେ ଟୋକିଓ ଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ସେମାନେ ସେପ୍ଟେମ୍ବର ୨୦୨୧ ରେ ୱାଶିଂଟନ୍ ଡିସିରେ ପ୍ରଥମ କ୍ୱାଡ୍ ନେତୃତ୍ୱ ସମ୍ମିଳନୀରେ ସେମାନଙ୍କର ଦ୍ୱିପାକ୍ଷିକ ବୈଠକ ସହିତ ପୂର୍ବ ପାରସ୍ପରିକ ସମ୍ପର୍କକୁ ମନେ ପକାଇଥିଲେ । ଭାରତ-ଜାପାନ ସମ୍ପର୍କକୁ ଗଭୀର ତଥା ଦୃଢ କରିବାରେ ପ୍ରଧାନମନ୍ତ୍ରୀ ଶ୍ରୀ ସୁଗାଙ୍କ ଅବଦାନକୁ ପ୍ରଶଂସା କରିଥିଲେ । ଭାରତ-ଜାପାନର ସ୍ୱତନ୍ତ୍ର ରଣନୀତି ଏବଂ ଆର୍ନ୍ତଜାତୀୟ ସହଯୋଗକୁ ଆହୁରି ମଜବୁତ କରିବା ଉପରେ ଦୁଇ ନେତା ମତ ବିନିମୟ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ସୁଗାଙ୍କ ନେତୃତ୍ୱରେ ଜାପାନର ସାଂସଦମାନଙ୍କର ଏକ ପ୍ରତିନିଧୀ ଦଳ ଭାରତ ଆସିବାକୁ ପ୍ରଧାନମନ୍ତ୍ରୀ ନିମନ୍ତ୍ରଣ କରିଥିଲେ ।
7 ଏବଂ 8 ଅକ୍ଟୋବର, 2017 ଗୁଜରାଟ ଗସ୍ତରେ ଯିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା 7 ଏବଂ 8 ଅକ୍ଟୋବର, 2017ରେ ଗୁଜରାଟ ଗସ୍ତରେ ଯିବେ । 7 ଅକ୍ଟୋବର, ସକାଳେ ପ୍ରଧାନମନ୍ତ୍ରୀ ଦ୍ୱାରକାଧୀଶ ମନ୍ଦିରକୁ ଦର୍ଶନ ପାଇଁ ଯିବେ । ଦ୍ୱାରକାରେ ସେ ଓଖା ଏବଂ ଭେଟ୍ ଦ୍ୱାରକା ସେତୁ ଏବଂ ଅନ୍ୟ ସଡ଼କ ବିକାଶ ପ୍ରକଳ୍ପ ନିର୍ମାଣ ପାଇଁ ଶିଳାନ୍ୟାସ କରିବେ । ଏହାପରେ ସେ ଏକ ସାଧାରଣ ସଭାରେ ଉଦ୍ବୋଧନ ଦେବେ । ଦ୍ୱାରକାରୁ ପ୍ରଧାନମନ୍ତ୍ରୀ ସୁରେନ୍ଦ୍ରନଗର ଜିଲ୍ଲାର ଛୋଟିଲା ଗସ୍ତରେ ଯିବେ । ସେଠାରେ ସେ ରାଜକୋଟ ଗ୍ରୀନଫଲ୍ଡ ବିମାନବନ୍ଦର, ଅହମ୍ମଦାବାଦ-ରାଜାକୋଟ ରାଜ୍ୟ ରାଜପଥକୁ 6-ଲେନ କରିବା ଏବଂ ରାଜକୋଟ-ମୋରବି ରାଜ୍ୟ ରାଜପଥର 4-ଲେନ କାର୍ଯ୍ୟ ପାଇଁ ଶିଳାନ୍ୟାସ କରିବେ । ସେ ମଧ୍ୟ ସୁରେନ୍ଦ୍ରନଗରର ରତନପୁର ଏବଂ ଜୋରାବରନଗରକୁ ପାଇପ ଯୋଗେ ପାନୀୟ ଜଳଯୋଗାଣ ଏବଂ ସମ୍ପୂର୍ଣ୍ଣ ସ୍ୱୟଂଚାଳିତ ଦୁଗ୍ଧ ପ୍ରକ୍ରିୟାକରଣ ଏବଂ ପ୍ୟାକେଜିଂ କେନ୍ଦ୍ରର ଉଦ୍ଘାଟନ କରିବେ । ଏହି ଅବସରରେ ସେ ଏକ ସାଧାରଣ ସଭାରେ ଉଦ୍ବୋଧନ ଦେବେ । ଏହାପରେ ପ୍ରଧାନମନ୍ତ୍ରୀ ଗାନ୍ଧୀ ନଗର ଅଭିମୁଖେ ଯାତ୍ରା କରିବେ । ସେ ଗାନ୍ଧୀନଗର ଆଇଆଇଟିର ନବନିର୍ମିତ କୋଠ ଉଦ୍ଘାଟନ କରିବା ସହିତ ପ୍ରଧାନମନ୍ତ୍ରୀ ଗ୍ରାମୀଣ ଡିଜିଟାଲ୍ ସାକ୍ଷରତା ଅଭିଯାନର ଶୁଭାରମ୍ଭ କରିବେ । ଗ୍ରାମାଂଚଳର ନାଗରିକଙ୍କ ମଧ୍ୟରେ ଡିଜିଟାଲ୍ ସାକ୍ଷରତା ବୃଦ୍ଧି PMGDISAର ଉଦ୍ଦେଶ୍ୟ । ଏହା ସୂଚନା, ଜ୍ଞାନ, ଶିକ୍ଷା ଏବଂ ସ୍ୱାସ୍ଥ୍ୟ ହାସଲ କରାଇପାରିବ । ଏହା ଜୀବିକାର ପନ୍ଥା ସୃଷ୍ଟି କରିବ ଏବଂ ଡିଜିଟାଲ୍ ପେମେଂଟ ଜରିଆରେ ଆର୍ଥିକ ଅନ୍ତର୍ଭୂକ୍ତିକରଣକୁ ସଫଳ କରାଇବ । ସେଠାରେ ପ୍ରଧାନମନ୍ତ୍ରୀ ଏକ ସାଧାରଣ ସଭାରେ ମଧ୍ୟ ଉଦ୍ବୋଧନ ଦେବେ । 8 ତାରିଖ ସକାଳେ ପ୍ରଧାନମନ୍ତ୍ରୀ ଭଦନଗରଠାରେ ପହଂଚିବେ । ପ୍ରଧାନମନ୍ତ୍ରୀ ହେବା ପରେ ଭଦନଗରକୁ ଏହା ତାଙ୍କର ପ୍ରଥମ ଗସ୍ତ ହେବ । ସେ ହଟକେଶ୍ୱର ମନ୍ଦିରକୁ ଦର୍ଶନ ପାଇଁ ଯିବେ । ପୂର୍ଣ୍ଣ ଟିକାକରଣ ଲକ୍ଷ୍ୟ ହାସଲ ପାଇଁ ପ୍ରଧାନମନ୍ତ୍ରୀ ଏକ ସାଧାରଣ ସଭାରେ ମିଶନ ଇନ୍ଦ୍ରଧନୁଷ ପରିବର୍ଦ୍ଧିତ କାର୍ଯ୍ୟକ୍ରମର ଶୁଭାରମ୍ଭ କରିବେ । ଏହାଦ୍ୱାରା ସହରାଂଚଳ ଏବଂ କମ୍ ଟିକାକରଣ ହୋଇଥିବା ଅନ୍ୟ ଅଂଚଳ ପ୍ରତି ଅଧିକ ଗୁରୁତ୍ୱ ଦିଆଯାଇପାରିବ । ଆଇଏମଟେକୋ କାର୍ଯ୍ୟକ୍ରମର ଶୁଭାରମ୍ଭ କରିବା ଉଦ୍ଦେଶ୍ୟରେ ପ୍ରଧାନମନ୍ତ୍ରୀ ସ୍ୱାସ୍ଥ୍ୟକର୍ମୀମାନଙ୍କୁ ଇ-ଟାବଲେଟ ବଂଟନ କରିବେ । ଆଇଏମଟେକୋ ଏକ ସୃଜନାତ୍ମକ ମୋବାଇଲ୍ ଫୋନ୍ ଆପ୍ଲିକେସନ୍ ଯାହା ମାଧ୍ୟମରେ ଆଶାକର୍ମୀଙ୍କ କାର୍ଯ୍ୟଦକ୍ଷତା ବୃଦ୍ଧି କରାଯାଇପାରିବ । ମାତୃତ୍ୱ, ନବଜାତ ଏବଂ ଶିଶୁ ସ୍ୱାସ୍ଥ୍ୟ ଯତ୍ନ ଆଦି କ୍ଷେତ୍ରରେ ଉତ୍ତମ ତଦାରଖ, ସହାୟତା ଏବଂ ପ୍ରୋତ୍ସାହନରେ ସୁଧାର ଆସିପାରିବ । ‘ଟେକୋ’ ଶବ୍ଦର ଗୁଜରାଟୀରେ ଅର୍ଥ ହେଉଛି “ସହାୟତା” । ତେଣୁ “ଆଇଏମଟେକୋ”ର ଅର୍ଥ “ମୋର ସମର୍ଥନ” । ପ୍ରଧାନମନ୍ତ୍ରୀ ଏଠାରେ ଏକ ସାଧାରଣ ସଭାରେ ଉଦ୍ବୋଧନ ଦେବେ । ଏହି ଦିନ ଅପରାହ୍ଣରେ ପ୍ରଧାନମନ୍ତ୍ରୀ ଭାରୁଚ୍ ରେ ପହଂଚିବେ । ସେଠାରେ ସେ ଭାଦଭୁଟ୍ ନଦୀବନ୍ଧ ପ୍ରକଳ୍ପର ଶିଳାନ୍ୟାସ କରିବେ । ସେ ଗୁଜରାଟ ସୁରତର ଉଧାନା ଠାରୁ ବିହାର ଜୟନଗର ପର୍ଯ୍ୟନ୍ତ ଚଳାଚଳ କରିବାକୁ ଥିବା ଅନ୍ତ୍ୟୋଦୟ ଏକ୍ସପ୍ରେସ୍ ଚଳାଚଳକୁ ପତାକା ଦେଖାଇ ଶୁଭାରମ୍ଭ କରିବେ । ଗୁଜରାଟ ନର୍ମଦା ସାର ନିଗମର ବିଭିନ୍ନ ପ୍ଲାଂଟ ଉଦଘାଟନ ଏବଂ ଶିଳାନ୍ୟାସ ପାଇଁ ଏକାଧିକ ଫଳକ ଉନ୍ମୋଚନ କରିବେ । ସେ ଜନସଭାରେ ମଧ୍ୟ ଉଦ୍ବୋଧନ ଦେବେ । 8 ଅକ୍ଟୋବର ସନ୍ଧ୍ୟାରେ ପ୍ରଧାନମନ୍ତ୍ରୀ ଦିଲ୍ଲୀ ପ୍ରତ୍ୟାବର୍ତ୍ତନ କରିବେ ।
ଭାରତ ପାଇଁ ପ୍ରଥମ ହାଇଜମ୍ପ ପଦକ ବିଜେତା ତେଜସ୍ୱୀନ ଶଙ୍କରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତ ପାଇଁ ପ୍ରଥମ ହାଇଜମ୍ପ ପଦକ ବିଜେତା ତେଜସ୍ୱୀନ ଶଙ୍କରଙ୍କୁ ଶୁଭେଚ୍ଛା ଜଣାଇଛନ୍ତି । ରାଜ୍ୟଗୋଷ୍ଠୀ କ୍ରୀଡା ୨୦୨୨ର ଟ୍ରାକ ଆଣ୍ଡ ଫିଲ୍ଡରେ ତେଜସ୍ୱୀନ ଶଙ୍କରଙ୍କ କାଂସ୍ୟ ପଦକ ଭାରତର ପ୍ରଥମ ପଦକ । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ତେଜସ୍ୱୀନ ଶଙ୍କର ଇତିହାସ ରଚିଛନ୍ତି । ରାଜ୍ୟଗୋଷ୍ଠୀ କ୍ରୀଡାର ହାଇଜମ୍ପରେ ସେ ଭାରତ ପାଇଁ ପ୍ରଥମ ପଦକ ଜିତିଛନ୍ତି । କାଂସ୍ୟ ପଦକ ଜିତିଥିବାରୁ ତାଙ୍କୁ ଅଭିନନ୍ଦନ । ତାଙ୍କ ପ୍ରୟାସରେ ଗର୍ବିତ । ଭବିଷ୍ୟତ ପାଇଁ ତାଙ୍କୁ ଶୁଭେଚ୍ଛା ଜଣାଉଛି । ସେ ଏହିପରି ସଫଳତା ହାସଲ କରି ଚାଲନ୍ତୁ ।”
ପ୍ରଧାନମନ୍ତ୍ରୀଙ୍କ ଆଗାମୀ ଇସ୍ରାଏଲ, ଜର୍ମାନୀ ଗସ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା 4-6 ଜୁଲାଇ, 2017ରେ ଇସ୍ରାଏଲ ଗସ୍ତ କରିବେ । ପ୍ରଧାନମନ୍ତ୍ରୀ ମଧ୍ୟ ଦ୍ୱାଦଶ ଜି-20 ବୈଠକରେ ଯୋଗ ଦେବା ପାଇଁ 6-8 ଜୁଲାଇ, 2017ରେ ଜର୍ମାନୀର ହାମ୍ବର୍ଗ ଯିବେ । ଏକାଧିକ ଫେସବୁକ୍ ପୋଷ୍ଟ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି: “4-6 ଜୁଲାଇ, 2017ରେ ମୁଁ ପ୍ରଧାନମନ୍ତ୍ରୀ ବେଞ୍ଜାମିନ ନେତାନ୍ୟାହୁଙ୍କ ଆମନ୍ତ୍ରଣ କ୍ରମେ ଇସ୍ରାଏଲ ଯାଉଛି । ପ୍ରଥମ ଭାରତୀୟ ପ୍ରଧାନମନ୍ତ୍ରୀ ଭାବେ ଏପରି ସୌଭାଗ୍ୟ ପାଇଥିବାରୁ ମୁଁ ଏହି ଅଭୂତପୂର୍ବ ଗସ୍ତ ପାଇଁ ଆଗ୍ରହୀ ଯାହା ଦୁଇ ଦେଶର ଲୋକମାନଙ୍କୁ ଆହୁରି ନିକଟତର କରିବ । ଏହି ବର୍ଷ ଭାରତ ଏବଂ ଇସ୍ରାଏଲ କୂଟନୈତିକ ସମ୍ପର୍କର 25 ବର୍ଷ ପୂରଣ କରୁଛନ୍ତି । ମୁଁ ପ୍ରଧାନମନ୍ତ୍ରୀ ନେତାନ୍ୟାହୁଙ୍କ ସହିତ ବିସ୍ତୃତ ଆଲୋଚନା କରିବି । ପାରସ୍ପରିକ ଲାଭ ପାଇଁ ବିଭିନ୍ନ କ୍ଷେତ୍ରରେ ଆମର ଭାଗିଦାରୀତାକୁ ଆହୁରି ସୁଦୃଢ଼ କରିବା ଲାଗି ଆଲୋଚନା ହେବ । ଉଭୟ ରାଷ୍ଟ୍ର ଭୋଗୁଥିବା ଆତଙ୍କବାଦ ଭଳି ସମସ୍ୟା ପ୍ରସଙ୍ଗରେ ମଧ୍ୟ ଆମେ ଆଲୋଚନା କରିବୁ। ମୁଁ ରାଷ୍ଟ୍ରପତି ରୁଭେନ୍ ରୁଭି ରିଭ୍ଲିନଙ୍କୁ ଭେଟିବି, ଯାହାଙ୍କୁ ମୁଁ ଗତବର୍ଷ ନଭେମ୍ବର ମାସରେ ନୂଆଦିଲ୍ଲୀରେ ସ୍ୱାଗତ କରିବାର ସୁଯୋଗ ପାଇଥିଲି । ସେଠାରେ ଅନ୍ୟ ଇସ୍ରାଏଲୀ ନେତାମାନଙ୍କୁ ମଧ୍ୟ ଭେଟିବାର କାର୍ଯ୍ୟକ୍ରମ ରହିଛି । ଇସ୍ରାଏଲୀ ସମାଜର ବିଭିନ୍ନ ସ୍ତରର ଲୋକମାନଙ୍କୁ ଭେଟିବାର କାର୍ଯ୍ୟକ୍ରମ ମଧ୍ୟ ରହିଛି । ଦୁଇ ଦେଶ ମଧ୍ୟରେ ସମ୍ପର୍କର ସେତୁ ସାଜିଥିବା ଇସ୍ରାଏଲର ପ୍ରବାସୀ ଭାରତୀୟଙ୍କୁ ଭେଟିବାର କାର୍ଯ୍ୟକ୍ରମ ମଧ୍ୟ ରହିଛି । ଅର୍ଥନୈତିକ କ୍ଷେତ୍ରରେ ମୁଁ ଭାରତୀୟ ଏବଂ ଇସ୍ରାଏଲ ସିଇଓମାନଙ୍କୁ ଭେଟିବାର କାର୍ଯ୍ୟକ୍ରମ ମଧ୍ୟ ରହିଛି । ଢାଂଚାଗତ ନିବେଶ ଏବଂ ବ୍ୟବସାୟର ବିସ୍ତାର ସହିତ ଷ୍ଟାର୍ଟ-ଅପ୍ ପ୍ରସଙ୍ଗରେ ମଧ୍ୟ ଆଲୋଚନା ହେବାର କାର୍ଯ୍ୟକ୍ରମ ରହିଛି । କ୍ଷେତ୍ର ପରିଦର୍ଶନ ମାଧ୍ୟମରେ ପ୍ରଯୁକ୍ତି ଏବଂ ନବୋନ୍ମେଷ କ୍ଷେତ୍ରରେ ଇସ୍ରାଏଲର ଉପଲବ୍ଧୀ ଦେଖିବାର ସୁଯୋଗ ପାଇବି ବୋଲି ମୁଁ ଆଶା କରୁଛି । ମୋର ରହଣି ସମୟରେ ମାନବ ଇତିହାସର ସବୁଠୁ ଘୃଣ୍ୟ ଘଟଣା ଭାବେ ପରିଚିତ ନରସଂହାର (ହୋଲୋକାଷ୍ଟ)ର ସ୍ମୃତିବହନ କରୁଥିବା ୟାଡ ଭାଶେମ୍ ସ୍ମାରକୀ ସଂଗ୍ରହାଳୟରେ ଶ୍ରଦ୍ଧାଞ୍ଜଳି ଅର୍ପଣ କରିବାର କାର୍ଯ୍ୟକ୍ରମ ରହିଛି । ଏହାପରେ ହାଇଫାର ମୁକ୍ତି ପାଇଁ 1918 ମସିହାରେ ପ୍ରାଣବଳୀ ଦେଇଥିବା ସହିଦ ଭାରତୀୟ ଯବାନମାନଙ୍କୁ ଶ୍ରଦ୍ଧାଞ୍ଜଳି ଜଣାଇବାର ମୁଁ ସୁଯୋଗ ପାଇବି । 6 ଜୁଲାଇ ସନ୍ଧ୍ୟାରେ ମୁଁ ଜର୍ମାନୀ ପକ୍ଷରୁ ହାମ୍ବର୍ଗରେ ଆୟୋଜିତ ଦ୍ୱାଦଶ ଜି-20 ସମ୍ମିଳନୀରେ ଯୋଗଦେବା ଲାଗି ବାହାରିବି । 7 ଏବଂ 8 ଜୁଲାଇ – ଦୁଇ ଦିନ ପର୍ଯ୍ୟନ୍ତ ମୁଁ ଜି-20 ରାଷ୍ଟ୍ରନେତାମାନଙ୍କ ସହ ଆଲୋଚନା କରିବାର ସୁଯୋଗ ପାଇବି । ବିଶ୍ୱକୁ ପ୍ରଭାବିତ କରୁଥିବା ପ୍ରସଙ୍ଗ ଯେପରିକି ଅର୍ଥନୈତିକ ଅଭିବୃଦ୍ଧି, ସ୍ଥିର ବିକାଶ ଏବଂ ଶାନ୍ତି ଓ ସ୍ଥିରତା ଆଦି ସମ୍ପର୍କରେ ଆଲୋଚନା ହେବ । ଗତବର୍ଷ ହାଙ୍ଗଝାଉ ସମ୍ମିଳନୀରେ ହୋଇଥିବା ନିଷ୍ପତ୍ତିର ଅଗ୍ରଗତି ସମ୍ପର୍କରେ ମଧ୍ୟ ସମୀକ୍ଷା ହେବ । ଏହାଛଡ଼ା ଆତଙ୍କବାଦ, ଜଳବାୟୁ ପରିବର୍ତ୍ତନ, ସ୍ଥିର ବିକାଶ, ଅଭିବୃଦ୍ଧି ଏବଂ ବାଣିଜ୍ୟ, ଡିଜିଟାଲାଇଜେସନ, ସ୍ୱାସ୍ଥ୍ୟ, ନିଯୁକ୍ତି, ଶରଣାର୍ଥୀ ସମସ୍ୟା, ନାରୀ ସଶକ୍ତିକରଣ ଏବଂ ଆଫ୍ରିକା ସହ ଭାଗିଦାରୀତା ନେଇ ମଧ୍ୟ ଆଲୋଚନା ହେବ । ଚଳିତ ବର୍ଷ ସମ୍ମିଳନୀର ବିଷୟବସ୍ତୁ ରହିଛି “ଏକ ଆନ୍ତ-ସଂଯୁକ୍ତ ବିଶ୍ୱକୁ ରୂପ ଦେବା” । ପୂର୍ବଭଳି ସମ୍ମିଳନୀ ଅବସରରେ ବିଭିନ୍ନ ରାଷ୍ଟ୍ରନେତାମାନଙ୍କ ସହିତ ଆପୋଷ ଲାଭ ପାଇଁ ଦ୍ୱିପାକ୍ଷିକ ପ୍ରସଙ୍ଗରେ ଆଲୋଚନା ଲାଗି ମଧ୍ୟ ମୁଁ ଆଗ୍ରହୀ ରହିଛି ।”
ଆୟୁଷ୍ମାନ ଭାରତ-ପିଏମଜେଏୱାଇ ଯୋଜନାକୁ ରାଞ୍ଚିଠାରେ ଶୁଭାରମ୍ଭ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ଆଜି ଝାଡ଼ଖଣ୍ଡର ରାଞ୍ଚିରୁ ଦେଶବ୍ୟାପୀ ସ୍ୱାସ୍ଥ୍ୟ ବୀମା ଯୋଜନା ଆୟୁଷ୍ମାନ ଭାରତ-ପ୍ରଧାନମନ୍ତ୍ରୀ ଜନ ଆରୋଗ୍ୟ ଯୋଜନାର ଶୁଭାରମ୍ଭ କରିଛନ୍ତି । ବିଶାଳ ଜନସମାଗମ ମଧ୍ୟରେ ପିଏମଜେୱାଇର ଶୁଭାରମ୍ଭ କରିବା ଲାଗି ମଂଚକୁ ଯିବା ପୂର୍ବରୁ ପ୍ରଧାନମନ୍ତ୍ରୀ ଏହି ଯୋଜନା ଉପରେ ଆୟୋଜିତ ଏକ ପ୍ରଦର୍ଶନୀକୁ ପରିଦର୍ଶନ କରିଥିଲେ । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଫଳକ ଉନ୍ମୋଚନ ପୂର୍ବକ ଚାଇବାସା ଏବଂ କୋଦେର୍ମାଠାରେ ମେଡ଼ିକାଲ କଲେଜର ଭିତ୍ତିପ୍ରସ୍ତର ସ୍ଥାପନ କରିଥିଲେ । ସେ ମଧ୍ୟ 10ଟି ସ୍ୱାସ୍ଥ୍ୟ ଏବଂ କଲ୍ୟାଣ କେନ୍ଦ୍ରର ଉଦଘାଟନ କରିଥିଲେ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ସମାଜର ଦରିଦ୍ରରୁ ଦରିଦ୍ରତମ ଏବଂ ବଞ୍ଚିତବର୍ଗର ଲୋକମାନଙ୍କୁ ଉନ୍ନତ ସ୍ୱାସ୍ଥ୍ୟସେବା ଏବଂ ଚିକିତ୍ସା ସୁବିଧା ଯୋଗାଇ ଦେବା ଲାଗି ଲକ୍ଷ୍ୟ ରଖାଯାଇ ଏହି ଯୋଜନାର ଶୁଭାରମ୍ଭ କରାଯାଇଛି । ସେ କହିଥିଲେ, ଏହି ଯୋଜନାରେ ବାର୍ଷିକ 5 ଲକ୍ଷ ଟଙ୍କାର ସ୍ୱାସ୍ଥ୍ୟ ବୀମା ସୁବିଧା ମିଳିବ ଯାଦ୍ୱାରା 50 କୋଟି ଲୋକ ଉପକୃତ ହେବେ ଏବଂ ଏହା ବିଶ୍ୱର ସର୍ବବୃହତ ସ୍ୱାସ୍ଥ୍ୟ ବୀମା ଯୋଜନା ହେବ । ସେ କହିଥିଲେ ଯେ ଏହି ଯୋଜନାର ହିତାଧିକାରୀଙ୍କ ସଂଖ୍ୟା ଆନୁମାନିକ ୟୁରୋପୀୟ ସଂଘ ରାଷ୍ଟ୍ର କିମ୍ବା ଆମେରିକା, କାନାଡା ଏବଂ ମେକ୍ସିକୋର ସମୁଦାୟ ଜନସଂଖ୍ୟା ସହିତ ସମାନ ହେବ । ସେ କହିଥିଲେ ଯେ ଆୟୁଷ୍ମାନ ଭାରତର ପ୍ରଥମ ଭାଗ-ସ୍ୱାସ୍ଥ୍ୟ ଏବଂ କଲ୍ୟାଣ କେନ୍ଦ୍ର, ବାବା ସାହେବ ଆମ୍ବେଦକରଙ୍କ ଜୟନ୍ତୀରେ ଶୁଭାରମ୍ଭ କରାଯାଇଥିଲା ଏବଂ ଦ୍ୱିତୀୟ ଭାଗ-ସ୍ୱାସ୍ଥ୍ୟ ବୀମା ଯୋଜନା, ଦୀନଦୟାଲ ଉପାଧ୍ୟାୟଙ୍କ ଜୟନ୍ତୀର ଦୁଇ ଦିନ ପୂର୍ବରୁ ଆରମ୍ଭ କରାଯାଉଛି । ପିଏମଜେଏୱାଇର ବ୍ୟାପକତା ସମ୍ପର୍କରେ ବର୍ଣ୍ଣନା କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ଯୋଜନାରେ 1300 ପ୍ରକାର ରୋଗକୁ ଅର୍ନ୍ତଭୁକ୍ତ କରାଯାଇଛି । ଏଥିରେ କ୍ୟାନସର ଏବଂ ହୃଦରୋଗ ଭଳି ଗୁରୁତର ରୋଗ ମଧ୍ୟ ରହିଛି । ସେ କହିଥିଲେ ଘରୋଇ ଡାକ୍ତରଖାନାଗୁଡ଼ିକ ମଧ୍ୟ ଏହି ଯୋଜନାର ଅଂଶବିଶେଷ ହେବେ । ପ୍ରଧାନମନ୍ତ୍ରୀ କହିଥିଲେ ଯେ 5 ଲକ୍ଷ ଟଙ୍କାରେ ସମସ୍ତ ଯାଂଚ, ମେଡ଼ିସିନ, ହସପିଟାଲ ପୂର୍ବବର୍ତ୍ତି ଖର୍ଚ୍ଚ ଆଦି ସାମିଲ । ସେ କହିଥିଲେ ଯେ ଆଗରୁ ଥିବା ରୋଗକୁ ମଧ୍ୟ ଏହା କଭର କରିବ । ସେ କହିଥିଲେ ଯେ ଲୋକମାନେ 14555 ନିଶୁଳ୍କ ନମ୍ବରକୁ କଲ କରି କିମ୍ବା ସେମାନଙ୍କ ଜନ ସେବା କେନ୍ଦ୍ରଗୁଡ଼ିକ ଜରିଆରେ ଯୋଜନା ବିଷୟରେ ଜାଣିପାରିବେ । ପ୍ରଧାନମନ୍ତ୍ରୀ କହିଥିଲେ ଯେ ପିଏମଜେଏୱାଇର ଅଂଶବିଶେଷ ହୋଇଥିବା ରାଜ୍ୟଗୁଡ଼ିକ ପାଇଁ ସେଠାକାର ଲୋକମାନେ ଯେଉଁ ରାଜ୍ୟକୁ ଯାଆନ୍ତୁ ନା କାହିଁକି ବୀମା ସୁବିଧା ପାଇପାରିବେ । ସେ କହିଥିଲେ ବର୍ତ୍ତମାନସୁଦ୍ଧା ଦେଶର 13,000 ଡାକ୍ତରଖାନା ଏହି ଯୋଜନାର ଅଂଶବିଶେଷ ହୋଇସାରିଲେଣି । ପ୍ରଧାନମନ୍ତ୍ରୀ ମଧ୍ୟ ଆଜି ଉଦଘାଟିତ ହୋଇଥିବା 10ଟି ସ୍ୱାସ୍ଥ୍ୟ ଏବଂ କଲ୍ୟାଣ କେନ୍ଦ୍ର ବିଷୟରେ କହିଥିଲେ । ସେ କହିଥିଲେ ଦେଶରେ ଏପରି କେନ୍ଦ୍ରଗୁଡ଼ିକର ସଂଖ୍ୟା 2300ରେ ପହଁଚିଛି । ସେ କହିଥିଲେ 4 ବର୍ଷ ମଧ୍ୟରେ ଭାରତରେ ଏପରି 1.5 ଲକ୍ଷ କେନ୍ଦ୍ର ପ୍ରତିଷ୍ଠା କରିବା ଲାଗି ଲକ୍ଷ୍ୟ ରଖାଯାଇଛି । ପ୍ରଧାନମନ୍ତ୍ରୀ କହିଥିଲେ ଯେ କେନ୍ଦ୍ର ସରକାର ଦେଶରେ ସ୍ୱାସ୍ଥ୍ୟ କ୍ଷେତ୍ରର ଉନ୍ନତି ଲାଗି ସାମୂହିକ ଆଭିମୁଖ୍ୟ ନେଇ କାର୍ଯ୍ୟ କରୁଛନ୍ତି । ସେ କହିଥିଲେ ଉଭୟ “ସୁଲଭ ସ୍ୱାସ୍ଥ୍ୟସେବା” ଏବଂ “ପ୍ରତିଷେଧକ ସ୍ୱାସ୍ଥ୍ୟସେବା” ଉପରେ ଗୁରୁତ୍ୱ ଦିଆଯାଉଛି । ପ୍ରଧାନମନ୍ତ୍ରୀ ବିଶ୍ୱାସ ପ୍ରକଟ କରି କହିଥିଲେ ଯେ ପିଏମଜେଏୱାଇ ସହିତ ସମ୍ପୃକ୍ତ ସମସ୍ତଙ୍କ ପ୍ରୟାସ ଏବଂ ଡାକ୍ତର, ନର୍ସ, ସ୍ୱାସ୍ଥ୍ୟସେବା ପ୍ରଦାନକାରୀ ସଂସ୍ଥା, ଆଶା, ଏଏନଏମ ଆଦିଙ୍କ ସମର୍ପଣ ଭାବ ଦ୍ୱାରା ଏହି ଯୋଜନା ସଫଳ ହୋଇପାରିବ ।
ଓଡିଶାର ଝାରସୁଗୁଡାରେ ଏକ ସଡକ ଦୁର୍ଘଟଣାରେ ପ୍ରାଣହାନି ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡିଶାର ଝାରସୁଗୁଡାରେ ଏକ ସଡ଼କ ଦୁର୍ଘଟଣାରେ ପ୍ରାଣହାନି ଯୋଗୁଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଓଡିଶାର ଝାରସୁଗୁଡାରେ ଏହି ଦୁର୍ଘଟଣା ଅତ୍ୟନ୍ତ ଦୁଃଖ ଦାୟକ । ଏହି ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପରିବାର ସହ ମୋର ଚିନ୍ତାଧାରା ରହିଛି । ମୁଁ ପ୍ରାର୍ଥନା କରୁଛି ଯେ ଆହତମାନେ ଶୀଘ୍ର ସୁସ୍ଥ ହୁଅନ୍ତୁ: ପ୍ରଧାନମନ୍ତ୍ରୀ”
ଗଙ୍ଗା ନଦୀ (ପୁନରୁଦ୍ଧାର, ସଂରକ୍ଷଣ ଓ ପରିଚାଳନା) ପ୍ରାଧିକରଣ ନିର୍ଦ୍ଦେଶ-2016କୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଗଙ୍ଗା ନଦୀ (ପୁନରୁଦ୍ଧାର,ସଂରକ୍ଷଣ ଓ ପରିଚାଳନା) ପ୍ରାଧିକରଣ ନିର୍ଦ୍ଦେଶ-2016କୁ ମଞ୍ଜୁରୀ ମିଳିଛି । ଏହି ନିର୍ଦ୍ଦେଶ ଆଧାରରେ ସ୍ୱଚ୍ଛ ଗଙ୍ଗାର ଜାତୀୟ ମିଶନକୁ ସଶକ୍ତ କରିବା, ଦ୍ରୁତ କାର୍ଯ୍ୟକାରୀ ଓ ନୀତି ପ୍ରସ୍ତୁତ କରିବା ପାଇଁ ଏକ ନୂଆ ପ୍ରତିଷ୍ଠାନ ଢାଞ୍ଚା ଗଠନକୁ ଅନୁମୋଦନ ମିଳିଛି । ଯାହାକି ସ୍ୱାଧୀନ ଭାବେ କାର୍ଯ୍ୟ କରିବ ଓ ଉତ୍ତରଦାୟୀ ରହିବ । ଏହି ପ୍ରାଧିକରଣକୁ ମିଶନ ମାନ୍ୟତା ସହ ପରିବେଶ ସୁରକ୍ଷା ଆଇନ-1986 ଅନ୍ତର୍ଗତ କ୍ଷମତା ମଧ୍ୟ ଦେବା ପାଇଁ ନିଷ୍ପତ୍ତି ହୋଇଛି । ଯାହାଫଳରେ ପ୍ରଚଳିତ ପରିବେଶ ଆଇନରେ ଏହି ପ୍ରାଧିକରଣ କାର୍ଯ୍ୟାନୁଷ୍ଠାନ ଗ୍ରହଣ କରିପାରିବ । ସେହିପରି ପର୍ଯ୍ୟାପ୍ତ ଆର୍ଥିକ ଓ ପ୍ରଶାସନିକ କ୍ଷମତା ମଧ୍ୟ ଦିଆଯାଇଛି ଯାହା ପୃଥକ ଭାବେ ଏନଏମସିଜି ସ୍ଥାପନରେ ଉଭୟ ଦାୟିତ୍ୱ ଓ ଉତ୍ତରଦାୟୀ କେନ୍ଦ୍ର ତଥା ଗଙ୍ଗା ପୁନରୁଦ୍ଧାର କାର୍ଯ୍ୟକାରୀ ପ୍ରକଳ୍ପ ପ୍ରକ୍ରିୟାକୁ ତ୍ୱରାନ୍ୱିତ କରିବ । ସାଧାରଣ ବୈଶିଷ୍ଟ୍ୟ: 1- ଗଙ୍ଗା ନଦୀ ( ପୁନରୁଦ୍ଧାର, ସଂରକ୍ଷଣ ଓ ପରିଚାଳନା) ପାଇଁ ଜାତୀୟ ପରିଷଦ ସୃଷ୍ଟି ହୋଇଛି ଯାହାକି ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ଏକ ପ୍ରାଧିକରଣ ଭାବେ କାର୍ଯ୍ୟ କରିବ । ଏହା ଗଙ୍ଗା ନଦୀ କୂଳର ପ୍ରଦୂଷଣ ପ୍ରତିରୋଧ ଓ ପୁନରୁଦ୍ଧାରର ତଦାରଖ ଓ ସାମଗ୍ରିକ ଭାବେ ଉତ୍ତରଦାୟୀ ରହିବ ଓ ଏନଜିଆରବିଏ ସ୍ଥାନରେ କାର୍ଯ୍ୟ କରିବ । 2- ଜଳ ସମ୍ପଦ, ନଦୀ ବିକାଶ ଓ ଗଙ୍ଗା ପୁନରୁଦ୍ଧାର ମନ୍ତ୍ରୀଙ୍କ ଅଧ୍ୟକ୍ଷତାରେ ଏକ କ୍ଷମତାପ୍ରାପ୍ତ ଟାସ୍କଫୋର୍ସ ଗଠନ ହୋଇଛି ଯାହା ମନ୍ତ୍ରଣାଳୟ, ବିଭାଗ ଓ ରାଜ୍ୟ ସରକାରଙ୍କ ସହ ଯୋଗସୂତ୍ର ରକ୍ଷା କରି ନିର୍ଦ୍ଦିଷ୍ଟ ଗତିବିଧି ପାଇଁ ଏକ୍ସନ୍ ପ୍ଲାନ୍, ମାଇଲଖୁଣ୍ଟ ଓ ଗଙ୍ଗା ନଦୀର ପୁନରୁଦ୍ଧାର ଓ ସଂରକ୍ଷଣକୁ ହାସଲ ପାଇଁ ସମୟ ନିର୍ଦ୍ଧାରଣ କରିବ । ସମୟ ଅନୁସାରେ ଏକ୍ସନ୍ ପ୍ଳାନକୁ କାର୍ଯ୍ୟକାରୀ କରିବ । ଏହା ସହିତ ଏକ୍ସନ୍ ପ୍ଲାନର କାର୍ଯ୍ୟକାରିତା ପାଇଁ ବ୍ୟବସ୍ଥା ପ୍ରସ୍ତୁତ କରିବ । 3- ପରିଷଦରେ ଏନଏମସିଜି ଡିଜିଙ୍କ ଅଧ୍ୟକ୍ଷତାରେ ଦୁଇ ପର୍ଯ୍ୟାୟ ପରିଚାଳନା ଢାଞ୍ଚା ରହିବ । ପରିଷଦ ତଳେ ଏକ କାର୍ଯ୍ୟନିର୍ବାହୀ କମିଟି ରହିବ ଯାହା ଡିଜି ଏନଏମସିଜିଙ୍କ ଅଧ୍ୟକ୍ଷତାରେ କାର୍ଯ୍ୟ କରିବ । 4- ରାଜ୍ୟସ୍ତରରେ ରାଜ୍ୟ ଗଙ୍ଗା କମିଟି ରହିବ ଓ ପ୍ରତ୍ୟେକ ଚିହ୍ନିତ ରାଜ୍ୟ ଏକ ପ୍ରାଧିକରଣ ଭାବେ କାର୍ଯ୍ୟ କରିବେ । ଏସବୁ ସେମାନଙ୍କ ପରିସୀମାରେ ଥିବା ଜିଲ୍ଲା ଗଙ୍ଗା ସୁରକ୍ଷା କମିଟିକୁ ତଦାରଖ କରିବା ସହ ନିର୍ଦ୍ଦେଶ ଓ ନିୟନ୍ତ୍ରଣ କରିବେ । 5- ସେହିପରି ଜିଲ୍ଲା ଗଙ୍ଗା କମିଟିରେ ପ୍ରତ୍ୟେକ ଗଙ୍ଗା ବ୍ୟାଙ୍କ ଜିଲ୍ଲାକୁ ଜିଲ୍ଲାସ୍ତରରେ କାର୍ଯ୍ୟ ଦିଆଯିବ । ସେମାନେ ଗଙ୍ଗା ନଦୀ ପ୍ରତି ସ୍ଥାନୀୟସ୍ତରରେ ରହିଥିବା ବିପଦ ଓ ଆବଶ୍ୟକତାକୁ ଆକଳନ କରି ଗଙ୍ଗା ଜଳକୁ ପ୍ରଦୂଷଣମୁକ୍ତ କରିବା ପାଇଁ ବିଭିନ୍ନ ପଦକ୍ଷେପକୁ କାର୍ଯ୍ୟକାରୀ କରିବେ । ଗଙ୍ଗା ନଦୀ ଜଳର ମାନ ଓ ପରିବେଶଗତ ସ୍ଥାୟୀ ବିକାଶକୁ ସୁନିଶ୍ଚିତ କରିବା ଦିଗରେ ଏହା କାର୍ଯ୍ୟ କରିବ ।
ୟୁରୋପୀୟ ପୁନଃନିର୍ମାଣ ଓ ବିକାଶ ବ୍ୟାଙ୍କରେ ଭାରତର ସଦସ୍ୟତା ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ୟୁରୋପୀୟ ପୁନଃନିର୍ମାଣ ଏବଂ ବିକାଶ ବ୍ୟାଙ୍କ (ଇବିଆରଡି)ରେ ଭାରତର ସଦସ୍ୟତା ପ୍ରସ୍ତାବକୁ ମଞ୍ଜୁରି ମିଳିଛି । ଇବିଆରଡିର ସଦସ୍ୟତା ଲାଗି ଆର୍ଥିକ ବ୍ୟାପାର ବିଭାଗ, ଅର୍ଥ ମନ୍ତ୍ରଣାଳୟ ଦ୍ୱାରା ଆବଶ୍ୟକ ପଦକ୍ଷେପ ନିଆଯିବ । ପ୍ରଭାବ : ଇବିଆରଡିର ସଦସ୍ୟତାରୁ ଭାରତର ଅନ୍ତର୍ଜାତୀୟ ପରିଚୟ ଆହୁରି ଅଧିକ ଉଜ୍ଜ୍ୱଳ ହେବ ତଥା ଏହାର ଆର୍ଥିକ ସ୍ୱାର୍ଥକୁ ମଧ୍ୟ ପ୍ରୋତ୍ସାହନ ମିଳିବ । ଏହାଛଡା ଇବିଆରଡି ସଦସ୍ୟ ଦେଶଗୁଡ଼ିକ ସହିତ ଆର୍ଥିକ ସମ୍ବନ୍ଧ ତଥା କ୍ଷେତ୍ରୀୟ ଜ୍ଞାନ ହାସଲ ଦିଗରେ ଭାରତର ପହଁଚ, ନିବେଶ ଏବଂ ସୁଯୋଗ ବୃଦ୍ଧି ପାଇବ । ଭାରତର ନିବେଶ ସୁଯୋଗରେ ବୃଦ୍ଧି ଘଟିବ ଏହି ସଦସ୍ୟତା ଦ୍ୱାରା ବିନିର୍ମାଣ, ସେବା, ସୂଚନା ପ୍ରଯୁକ୍ତି ଏବଂ ଶକ୍ତି କ୍ଷେତ୍ରରେ ସହ-ଅର୍ଥଲଗାଣ ସୁଯୋଗ ଜରିଆରେ ଭାରତ ଏବଂ ଇବିଆରଡି ମଧ୍ୟରେ ସହଯୋଗର ସୁଯୋଗ ବୃଦ୍ଧି ପାଇବ । ଇବିଆରଡିର ଗୁରୁତ୍ୱପୂର୍ଣ୍ଣ କାର୍ଯ୍ୟଗୁଡ଼ିକରେ ନିଜ ପରିଚାଳନା କ୍ଷେତ୍ରର ଦେଶରେ ଘରୋଇ କ୍ଷେତ୍ରର ବିକାଶ ସାମିଲ ରହିଛି । ଏହି ସଦସ୍ୟତା ଦ୍ୱାରା ଭାରତକୁ ଘରୋଇ କ୍ଷେତ୍ରର ବିକାଶକୁ ଲାଭାନ୍ୱିତ କରିବା ଲାଗି ବ୍ୟାଙ୍କର ବୈଷୟିକ ସହାୟତା ତଥା କ୍ଷେତ୍ରୀୟ ଜ୍ଞାନରୁ ସହାୟତା ମିଳିପାରିବ । ଏହାଦ୍ୱାରା ଦେଶରେ ନିବେଶ ପରିବେଶ ସୃଷ୍ଟିରେ ଯୋଗଦାନ ମିଳିପାରିବ । ଇବିଆରଡିର ସଦସ୍ୟତା ଦ୍ୱାରା ଭାରତୀୟ ଫାର୍ମଗୁଡ଼ିକର ପ୍ରତିଦ୍ୱନ୍ଦ୍ୱିତା ଶକ୍ତି ବୃଦ୍ଧି ପାଇବ ଏବଂ ବ୍ୟବସାୟ ସୁଯୋଗ, କ୍ରୟ କାର୍ଯ୍ୟକଳାପ, ପରାମର୍ଶ କାର୍ଯ୍ୟ ଆଦିରେ ଅନ୍ତର୍ଜାତୀୟ ବଜାର ପର୍ଯ୍ୟନ୍ତ ଏହାର ପହଁଚ ବଢ଼ିବ । ଏହାଦ୍ୱାରା ଗୋଟିଏ ପଟେ ଭାରତୀୟ ପେଶାଦାରଙ୍କ ପାଇଁ ନୂଆ କ୍ଷେତ୍ର ଉନ୍ମୁକ୍ତ ହେବ ଏବଂ ଅନ୍ୟ ପଟେ ଭାରତୀୟ ରପ୍ତାନୀକାରୀଙ୍କୁ ମଧ୍ୟ ଲାଭ ମିଳିବ । ବୃଦ୍ଧି ପାଇଥିବା ଆର୍ଥିକ ଗତିବିଧି ଦ୍ୱାରା ରୋଜଗାର ସୃଷ୍ଟି କ୍ଷମତା ବିସ୍ତାର ଲାଭ କରିବ । ଏହାଦ୍ୱାରା ଭାରତୀୟ ନାଗରିକ ମଧ୍ୟ ଏହି ବ୍ୟାଙ୍କରେ ରୋଜଗାର ସୁଯୋଗ ପ୍ରାପ୍ତ କରିପାରିବେ । ଆର୍ଥିକ ବ୍ୟୟ : ଇବିଆରଡିର ସଦସ୍ୟତା ନିମନ୍ତେ ସର୍ବନିମ୍ନ ପ୍ରାରମ୍ଭିକ ନିବେଶ ପାଖାପାଖି 1 ନିୟୂତ ୟୁରୋ ଅଟେ । ତଥାପି, ଭାରତ ସଦସ୍ୟତା ପ୍ରାପ୍ତ କରିବା ଲାଗି ଆଶା କରୁଥିବା ସର୍ବନିମ୍ନ ଶେୟାର ସଂଖ୍ୟା (100) କ୍ରୟ କରିବା ଲାଗି ନିଷ୍ପତ୍ତି ନେବାର ଅନୁମାନ ଉପରେ ଏହା ଆଧାରିତ । ଯଦି ଭାରତ ଅଧିକ ସଂଖ୍ୟାରେ ବ୍ୟାଙ୍କ ଶେୟାର କିଣୁଛି ତା’ହେଲେ ଆର୍ଥିକ ବ୍ୟୟର ପରିମାଣ ଏହାଠାରୁ ଅଧିକ ହୋଇପାରେ । ଏହି ସ୍ତରରେ ବ୍ୟାଙ୍କର ସଦସ୍ୟତା ନିମନ୍ତେ କ୍ୟାବିନେଟଙ୍କଠାରୁ ନୀତିଗତ ଅନୁମୋଦନ ନିଆଯାଉଛି ।